b'\n_START_ARTICLE_\nBritish shorthair\n_START_SECTION_\nOprindelse\n_START_PARAGRAPH_\nBritish Shorthair-katten er efterkommer af katte, der blev bragt til Britannien af romerne, hvorefter den blev parret med vilde katte. Senere blev den krydset med persere for at forbedre pelsens kvalitet og t\xc3\xa6thed. Racen blev standardiseret i 1900-tallet, og British Shorthair blev f\xc3\xb8rste gang vist frem p\xc3\xa5 en katteudstilling i 1871. Kattens popularitet faldt omkring 1940\'erne, men efter 2. verdenskrig er opdr\xc3\xa6t af British Shorthair vokset, og den er nu en af de mest opdr\xc3\xa6ttede racer i Europa. Den var tidligere kendt som British Blue eller Chartreux katten. Racerne blev adskilt i 1977._NEWLINE_I Pawpeds British Shorthair-database findes stamtavler for cirka 54.000 katte, og her kan man spore deres forg\xc3\xa6ngere helt tilbage til omkring \xc3\xa5r 1900. Man kan ogs\xc3\xa5 se, at der har v\xc3\xa6ret parret s\xc3\xa5 mange perserkatte ind, at ca. halvdelen af racens gener kommer derfra. Ca. 3% af generne kommer fra Tancor Blue Boy, en bl\xc3\xa5 perser, som blev brugt i 1948. Yderligere 3% af generne kommer fra Morning Mists, en Russian Blue, som blev parret ind i 1937. En tredje bidragsyder er en cremefarvet perser, Danehurst Peter, som blev parret ind i 1955._NEWLINE_Studiet The Ascent of Cat Breeds: Genetic Evaluations of Breeds and Worldwide Random-bred Populations af Lipinski et al. fandt ud af, at British Shorthair-racen nedstammer fra vesteurop\xc3\xa6iske katte, og at den var t\xc3\xa6ttest besl\xc3\xa6gtet til perser, exotic og chartreux.\n_START_SECTION_\nRacens udseende\n_START_PARAGRAPH_\nBritish Shorthair-katte har en meget tyk, plysset pels, der skal f\xc3\xb8les "spr\xc3\xb8d". \xc3\x98jnene er store og runde, ofte i kobberfarver. De har et stort, rundt hoved med tykke kinder og en velpolstret krop. Kattene lever typisk mellem 14 til 20 \xc3\xa5r. British Shorthair-katte er store og muskul\xc3\xb8se. Racen har et bredt bryst, korte ben, runde poter og en t\xc3\xa6t, men ikke fluffy hale, der ender i en rund halespids._NEWLINE_Hannerne er st\xc3\xb8rre end hunnerne, og fertile hanner f\xc3\xa5r et utrolig bredt ansigt med store "hankattekinder"._NEWLINE_Hannerne vejer mellem 5 til 10 kilo, hvor hunnen "kun" vejer omkring 4 til 6 kilo.\n_START_SECTION_\nFarver\n_START_PARAGRAPH_\nBritish Shorthairs findes i mange farver. Den mest udbredte er bl\xc3\xa5, derfra kattens tidligere navn, "British Blue\'. Over hundrede farver og m\xc3\xb8nstre er tilladte. Blandt andet sort, bl\xc3\xa5, chokolade, lilla, fawn, cinnamon, r\xc3\xb8d og creme \xe2\x80\x93 med og uden hvidt. Hunner kan v\xc3\xa6re tortiefarvede, hvilket er en blanding af for eksempel bl\xc3\xa5/lilla/sort/chokolade og r\xc3\xb8d/creme. N\xc3\xa5r tortier har hvidt, f\xc3\xa5s en trefarvet kat, hvor de enkelte farver samles i omr\xc3\xa5der._NEWLINE_Alle farver kan kombineres med tabbym\xc3\xb8nstrene: makrel, klassisk/blotched og spotted. Til sammenligning, er den klassiske rundstrikkede g\xc3\xa5rdkat er sort makrel tabby._NEWLINE_Alle de farver, der indtil videre er n\xc3\xa6vnt, findes i colorpointvarianter. I disse er det meste af kroppen hvid/gullig, og kattens egentlige farve ses kun p\xc3\xa5 de kolde omr\xc3\xa5der, dvs. n\xc3\xa6sen, \xc3\xb8rerne og halen. Det ligner, at disse katte har maske p\xc3\xa5, og de kaldes derfor ofte for maskede._NEWLINE_Der findes ogs\xc3\xa5 British Shorthair-varianter med s\xc3\xb8lv, og den mest kendte er sort klassisk/blotched tabby som er kendt fra Whiskasreklamerne. S\xc3\xb8lv kan kombineres med alle andre farver. En lidt mere sj\xc3\xa6lden udgave er silver shaded/shell, hvor alle h\xc3\xa5rene er hvide i bunden, og kun spidserne er farvede._NEWLINE_En helt hvid brite findes ogs\xc3\xa5, men en stor del af dem er desv\xc3\xa6rre d\xc3\xb8ve, ligesom hvide katte i alle racer er.\n_START_SECTION_\nTemperament\n_START_PARAGRAPH_\nBritish Shorthair er en rolig race, og temperamentet stammer fra krydsningen med perserkatten. Den har en stabil karakter og kan nemt holdes i b\xc3\xa5de hus og lejlighed. Den kr\xc3\xa6ver ikke meget opm\xc3\xa6rksomhed, som f.eks. siameserkatte, men holder af at f\xc3\xb8lge med i, hvad dens ejer laver. Den kan som regel godt lide at lege, men ikke vildt. Den er en stor, kraftig kat med et lavt energiniveau hvilket ogs\xc3\xa5 medvirker til det rolige temperament._NEWLINE_Den er normalt ikke destruktiv eller hyperaktiv, ligesom den sj\xc3\xa6ldent vil foretage h\xc3\xb8je spring medmindre det er n\xc3\xb8dvendigt. Den egner sig som familiekat, men bryder sig som regel ikke om at blive b\xc3\xa5ret rundt p\xc3\xa5 i l\xc3\xa6ngere tid ad gangen.\n_START_SECTION_\nSundhed\n_START_PARAGRAPH_\nBritish Shorthair-racen har to store sundhedsproblemer: Hypertrofisk Cardiomyopati (HCM) og Hoftedysplasi (HD)._NEWLINE_HCM er en hjertesygdom, der g\xc3\xb8r, at hjertets venstre side fortykkes, og dermed reduceres hjertets pumpeevne. Forskerne p\xc3\xa5 KU Sund gennemf\xc3\xb8rte et studie, der unders\xc3\xb8gte forekomsten af HCM i danskejede briter, og resultatet var, at 20,2% af hannerne var positive mod 2,1% af hunnerne. Dermed er pr\xc3\xa6valencen 11,2% p\xc3\xa5 tv\xc3\xa6rs af k\xc3\xb8nnene. Dertil kommer, at 4,5% blev vurderet til at v\xc3\xa6re gr\xc3\xa6nsetilf\xc3\xa6lde, og 1,5% havde anden hjertesygdom._NEWLINE_Som killingek\xc3\xb8ber b\xc3\xb8r man derfor v\xc3\xa6re opm\xc3\xa6rksom p\xc3\xa5, at killingens for\xc3\xa6ldre er testet for HCM. Testen skal v\xc3\xa6re frisk, da HCM udvikles gradvist._NEWLINE_HCM-test af avlshanner er nu obligatorisk for opdr\xc3\xa6ttere under FIFe i Danmark._NEWLINE_HD er en hoftesygdom, der g\xc3\xb8r, at hoftesk\xc3\xa5len og l\xc3\xa5rknoglen passer d\xc3\xa5rligt sammen. Katten udvikler med tiden slidgigt. De vides pt. ikke, hvor mange procent der har sygdommen, men for Maine Coon, som ogs\xc3\xa5 er en tung kat, er det 30%. I Pawpeds database er der kun omkring 115 HD-testresultater med ca. 65% positive.\n_START_SECTION_\nGenetisk diversitet\n_START_PARAGRAPH_\nStudiet The Ascent of Cat Breeds: Genetic Evaluations of Breeds and Worldwide Random-bred Populations af Lipinski et al. udf\xc3\xb8rt i 2008 p\xc3\xa5 UC Davis af et hold forskere anf\xc3\xb8rt af ledende kattegenetiker Dr. Leslie Lyons viste, at British Shorthair-racen har et medium niveau af genetisk diversitet sammenlignet med andre racer i studiet, og at dette er noget mindre end gennemsnittet af huskatte.\n_START_SECTION_\nPleje\n_START_PARAGRAPH_\nBritish Shorthair beh\xc3\xb8ver ikke megen pleje pga. dens korte pels, men det anbefales at b\xc3\xb8rste dens pels ofte i f\xc3\xa6ldningss\xc3\xa6sonen for at undg\xc3\xa5 h\xc3\xa5rboller.'